text: Kvinde skudt i maven 
  31 oktober 2011 kl. 09.24
  En 48-årig mand har skudt sin 35-årige ekskæreste i maven med et jagtgevær. Kvinden er i livsfare.
  Flere mennesker var til stede, da en 35-årig kvinde sent søndag aften blev skudt i maven på sin bopæl i Varde.
  Kvinden er i kritisk tilstand, og gerningsmanden menes at være hendes 48-årige tidligere kæreste.
  Skudepisoden fandt sted på Hjortestien i Varde, oplyser vagtchef ved Syd- og Sønderjyllands politi, Erik Lindholdt.
  - Hun blev skudt på tæt hold med et oversavet jagtgevær. Hun er overført til Odense Universitetshospital, og hendes tilstand betegnes som kritik, siger vagtchefen til Ritzau.
  - Gerningsmanden er en 48-årig ekskæreste, som vi ikke har fanget endnu. Vi har ledt efter ham, og det gør vi stadig, fortæller han.
  Det er oplysninger fra gerningsstedet, der gør, at politiet kender identiteten på gerningsmanden, siger vagtchefen.
  Politiet fik meldingen kort før klokken 23.
  Flere andre personer var til stede, da kvinden blev skudt, oplyser vicepolitiinspektør Bent Thuesen.
  - De forsøgte at få fat i manden, men i første række havde de fokus på kvinden, siger han.
  Mandag formiddag er den eftersøgte mand fortsat ikke fanget. Han tog våbnet med, da han stak af.
  